РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/29-16

1. фебруар 2016. године

Б е о г р а д

ЗАПИСНИК

84. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 1. ФЕБРУАРА 2016. ГОДИНЕ

Седница је почела у 11,05 часова.

Седницом је председавао Верољуб Арсић, председник Одбора.

Седници су присуствовали чланови Одбора: Милош Тошанић, Горан Ковачевић, Драгољуб Зиндовић, Оливера Пешић, Сузана Шарац, Момо Чолаковић и др Милорад Мијатовић.

Седници је присуствовао Зоран Бојанић, заменик Николе Јоловића.

Седници нису присуствовали чланови Одбора: Радмило Костић, Душица Николић, Дејан Раденковић, Балша Божовић, Војислав Вујић, Ђорђе Стојшић, Золтан Пек и Жика Гојковић, нити њихови заменици.

На позив председника Одбора, седници су присуствовали: Радослав Сретеновић, председник Савета Државне ревизорске институције и генерални државни ревизор, Владимир Вучковић, члан Фискалног савета, Мирјана Марковић, секретар Државне ревизорске институције и Златиборка Андрејић, секретар Фискалног савета.

На предлог председника, Одбор је једногласно утврдио следећи

Д н е в н и р е д

- Усвајање записника 83. седнице Одбора -

1. Разматрање Предлога одлуке о финансијском плану Државне ревизорске институције за 2016. годину, са пројекцијама за 2017. и 2018. годину (број 400-3057/15 од 20. новембра 2015. године);

2. Разматрање Предлога финансијског плана Фискалног савета за 2016. годину, са Предлогом кадровског плана Фискалног савета за 2016. годину (број 400-3302/15 од 9. децембра 2015. године);

3. Разматрање оставке коју је на функцију члана Републичке комисије за заштиту права у поступцима јавних набавки поднео Ристивоје Ђокић (118-3597/15 од 23. децембра 2015. године);

4. Доношење одлуке о покретању поступка за утврђивање предлога за избор два члана Републичке комисије за заштиту права у поступцима јавних набавки;

5. Разматрање захтева запослених у Управи за јавне набавке, за давање претходне писане сагласности за обављање додатне плаћене активности (број 120-20/15 од 27. јануара 2016. године).

\*\*\*

Пре преласка на рад по утврђеном дневном реду, Одбор је једногласно, без примедаба, усвојио записник 83. седнице Одбора.

**Прва тачка дневног реда:** Разматрање Предлога одлуке о финансијском плану Државне ревизорске институције за 2016. годину, са пројекцијама за 2017. и 2018. годину

Радослав Сретеновић, председник Савета Државне ревизорске институције и генерални државни ревизор, упознао је чланове и заменике чланова Одбора са Предлогом одлуке о финансијском плану Државне ревизорске институције за 2016. годину, са пројекцијама за 2017. и 2018. годину. Предложеном одлуком о финансијском плану Државне ревизорске институције за 2016. годину планирана су средства за рад Институције у укупном износу од 704.852.000 динара, од чега се на приходе из буџета Републике Србије односи 704.830.000 динара, а из средстава донација иностраних земаља и међународних организација 22.000 динара. Председник Савета је указао да је Законом о буџету Републике Србије за 2016. годину за рад Институције опредељено мање средстава од оних која су предвиђена финансијским планом и то за око 90 милиона динара, због чега је Институција у међувремену извршила усклађивање Финансијског плана са Законом тако што је пријем нових запослених у радни однос одложила за јун 2016. године, чиме је смањила расходе намењене за плате запослених.

У расправи по овој тачки дневног реда учествовали су Верољуб Арсић и Момо Чолаковић.

На предлог председника, Одбор је једногласно дао сагласност на Предлог одлуке о Финансијском плану Државне ревизорске институције за 2016. годину, са пројекцијама за 2017. и 2018. годину, до износа од 614.283.000 динара, опредељеног Законом о буџету Републике Србије за 2016. годину, раздео 13 - Државна ревизорска институција.

**Друга тачка дневног реда:** Разматрање Предлога финансијског плана Фискалног савета за 2016. годину, са Предлогом кадровског плана Фискалног савета за 2016. годину

Владимир Вучковић, члан Фискалног савета, упознао је чланове и заменике чланова Одбора са Предложеним финансијским планом за 2016. годину. Предложеним финансијским планом за 2016. годину планирају се средства за рад Фискалног савета у укупном износу од 38.805.000 динара, што је усаглашено са Предлогом закона о буџету Републике Србије за 2016. годину и Министарством финансија.

По овој тачки дневног реда није било дискусије.

На предлог председника, Одбор је једногласно дао сагласност на Предлог финансијског плана Фискалног савета за 2016. годину, број 401-00-27/2015-03 од 7. децембра 2015. године.

**Трећа тачка дневног реда:** Разматрање оставке коју је на функцију члана Републичке комисије за заштиту права у поступцима јавних набавки поднео Ристивоје Ђокић

Председник Одбора је обавестио чланове и заменике чланова Одбора да је Ристивоје Ђокић 23. децембра 2015. године поднео оставку на функцију члана Републичке комисије, на коју је изабран одлуком Народне скупштине 26. марта 2013. године, из личних разлога.

Поводом ове тачке дневног реда није било дискусије.

На предлог председника, Одбор је једногласно одлучио да поднесе Народној скупштини предлог одлуке о престанку функције члана Републичке комисије за заштиту права у поступцима јавних набавки Ристивоју Ђокићу, због подношења оставке.

Одбор је, такође, одлучио да овај предлог одлуке упути Народној скупштини на разматрање по хитном поступку, како би се што пре обезбедили услови за избор новог члана Републичке комисије и тиме омогућио несметан рад овог органа у пуном саставу.

**Четврта тачка дневног реда:** Доношење одлуке о покретању поступка за утврђивање предлога за избор два члана Републичке комисије за заштиту права у поступцима јавних набавки

Председник Одбора је подсетио чланове и заменике чланова Одбора да је Народна скупштина Одлуком од 18. децембра 2015. године, изабрала Хану Хукић на функцију председника Републичке комисије за заштиту права у поступцима јавних набавки, као и да је избором на ову функцију, именованој престала функција члана Републичке комисије на коју је изабрана Одлуком Народне скупштине од 26. марта 2013. године. Како је у међувремену Ристивоје Ђокић поднео оставку на функцију члана Републичке комисије, а коју је Одбор претходно размотрио и утврдио предлог одлуке с тим у вези, предложио је да Одбор на данашњој седници, у складу са чланом 140. ст. 2. и 6. Закона о јавним набавкама, покрене поступак за утврђивање предлога за избор два нова члана како би се обезбедили услови за несметан рад Републичке комисије.

На предлог председника, Одбор је једногласно донео Одлуку о покретању поступка за утврђивање предлога за избор два члана Републичке комисије за заштиту права у поступцима јавних набавки.

**Пета тачка дневног реда:** Разматрање захтева запослених у Управи за јавне набавке, за давање претходне писане сагласности за обављање додатне плаћене активности

Председник Одбора је упознао чланове и заменике чланова Одбора са захтевом Светлане Ражић, руководиоца Групе за праћење, надзор и контролу поступака јавних набавки у Управи за јавне набавке, за добијање сагласности за учешће у својству предавача на семинару који ће бити одржан у организацији Балканског савета за одрживи развој и едукацију 6. фебруара 2016. године у Београду.

Поводом ове тачке дневног реда није било дискусије.

На предлог председника, Одбор је већином гласова (8 за, 1 против) дао претходну писану сагласност Светлани Ражић за предавање на семинару који ће бити одржан 6. фебруара 2016. године у Београду, у организацији Балканског савета за одрживи развој и едукацију.

\*\*\*

Седница је завршена у 11,35 часова.

Седница је тонски снимана.

СЕКРЕТАР ПРЕДСЕДНИК

Александра Шашо Верољуб Арсић